L I G J
Nr.8551, datë 18.11.1999
PËR AVOKATURËN E SHTETIT
[bookmark: _Hlk225250585](Ndryshuar me ligjin nr. 9673, datë 29.12.2006)
(I përditësuar)

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,

K U V E N D I
I REPUBLIKËS SË SHQIPËRISË

V E N D O S I:

KREU I
DISPOZITA TË PËRGJITHSHME

Neni 1
Përfaqësimi dhe mbrojtja në gjyq e shtetit
(Ndryshuar shkronja “a” e pikes 1, 2, 4 dhe 6 dhe shtuar shkronja “a/1” e pikës 1 dhe pika 7 me ligjin nr. nr. 9673, datë 29.12.2006) 

1. Avokatura e Shtetit është person juridik dhe përfaqëson e mbron Republikën e Shqipërisë:
a) në çështjet gjyqësore, me objekt gjykimi me vlerë mbi 5 000 000 (pesë milionë) lekë, ku një organ qendror ose vendor i administratës publike është palë kundrejt një personi privat.
a/1) në çështjet gjyqësore, ku është palë një organ i administratës tatimore ose doganore kundrejt një personi privat, si edhe në çështjet gjyqësore, që kanë të bëjnë me mosmarrëveshje, që rrjedhin nga kontratat administrative, sipas kuptimit të nenit 151 të Kodit të Procedurave Administrative, me vlerë mbi 5 000 000 (pesë milionë) lekë.
b) në çështjet gjyqësore, ku Republika e Shqipërisë është palë, kundrejt shteteve të tjera;
c) në çështjet gjyqësore, në të cilat Republika e Shqipërisë është palë para një gjykate ndërkombëtare, me përjashtim të Gjykatës së Strasburgut.
2. Sipas kritereve të pikës 1 të këtij neni, Avokatura e Shtetit përfaqëson dhe mbron në gjyq interesat pasurorë të shtetit në mosmarrëveshje që mund të lindin për investimet e tij në subjektet publike ose private apo në çdo marrëveshje tjetër, ku mund të jetë cenuar apo mund të cenohet pasuria e shtetit.
3. Avokatura e Shtetit ushtron përfaqësimin dhe mbrojtjen në gjyq pa autorizim të posaçëm të të përfaqësuarit.
4. Në çështje të veçanta, Avokati i Përgjithshëm i Shtetit mund të delegojë që, në gjykimin në shkallë të parë, mbrojtja të bëhet nga përfaqësues të organit të interesuar të administratës.
5. Avokatura e Shtetit, bashkërendon punën me Prokurorinë për mbrojtjen në gjyq të shtetit për ato çështje, ku zgjidhja e çështjes civile bëhet gjatë procesit penal.
6. Avokatura e Shtetit, për çështje që kërkojnë specializim në fusha të caktuara të së drejtës ose që janë të rëndësisë së veçantë, mund të pajtojë për përfaqësim e mbrojtje avokatë të lirë, sipas këtij ligji dhe rregullores së Avokaturës së Shtetit, të miratuar nga Ministri i Drejtësisë.
7. Avokatura e Shtetit ka të drejtë të ngrejë padi me objekt për pavlefshmëritë e veprimeve juridike e kontratave administrative me vlerë mbi 5 000 000 (pesë milionë) lekë, apo të kërkojë rishikimin e vendimeve gjyqësore të formës së prerë, në përputhje me kushtet dhe kriteret e përcaktuara në ligjin procedural dhe në këtë ligj.


Neni 1/a
Fillimi i gjykimit për pavlefshmëri të veprimeve 
juridike ose kontratave administrative
(Shtuar me ligjin nr. nr. 9673, datë 29.12.2006)

1. Avokatura e Shtetit, sipas kërkesës së motivuar të organit përgjegjës të institucionit të interesuar, ka të drejtë të fillojë procedurat për ngritjen e padisë, me objekt për pavlefshmëri të veprimit juridik, që tjetërson ose disponon pasurinë shtetërore në favor të të tretëve ose për pavlefshmëri të kontratave administrative, të lidhura me të tretë, me vlerë mbi 5 000 000 (pesë milionë) lekë.
2. Avokatura e Shtetit, përpara se të depozitojë padinë në gjykatë, i paraqet organit të interesuar një raport të hollësishëm për gjendjen e fakteve dhe të ligjit, kostot e pritshme të gjykimit, si dhe për çdo shpenzim të zakonshëm/të jashtëzakonshëm apo çdo dëmshpërblim pasuror/ jopasuror, që pala tjetër mund të pretendojë ose të fitojë gjatë apo pas përfundimit të gjykimit për shplljen e pavlefshme të kontratës ose të veprimit juridik. Në këtë raport, Avokatura e Shtetit është e detyruar të shprehë qëndrimin për ngritjen ose jo të padisë.
3. Organi i interesuar, pasi njihet me raportin e Avokaturës së Shtetit, të hartuar sipas pikës 2 të këtij neni, jep pëlqimin për ngritjen ose jo të padisë.
4. Në rast se ndërmjet organit të interesuar dhe Avokaturës së Shtetit ka mendime të ndryshme për vlerësimin për fillimin e gjykimit për pavlefshmëri të veprimit juridik ose të kontratës administrative, çështja i paraqitet Ministrit të Drejtësisë. Një kopje e mendimeve të Ministrit të Drejtësisë i dërgohet për dijeni organit të interesuar. Kopja me mendimet e Ministrit të Drejtësisë është konfidenciale dhe nuk mund të përdoret në gjykim si provë.
5. Mendimi i Ministrit të Drejtësisë nuk sjell asnjë pasojë juridike për subjektin e interesuar për fillim gjykimi dhe pëlqimi i dhënë, sipas pikës 3 të këtij neni, mbetet në fuqi. Mendimi i Ministrit të Drejtësisë shërben si rrethanë për të vlerësuar punën e Avokaturës së Shtetit ose të organit të interesuar të administratës. Nëse padia është ngritur, mendimi mund të përdoret për këtë qëllim vetëm pas përfundimit të gjykimit, me vendim të formës së prerë.

Neni 1/b
Mbrojtja e interesave pasurorë të shtetit në gjykimin penal
(Shtuar me ligjin nr. nr. 9673, datë 29.12.2006)

1. Drejtuesi i prokurorisë së rrethit gjyqësor njofton Avokaturën e Shtetit brenda 7 ditëve nga dita e regjistrimit të procedimit penal për vepra penale, nga të cilat ka dyshime se janë cenuar interesat pasurorë të institucioneve shtetërore ose të personave juridikë publikë.
2. Avokatura e Shtetit ngre padi civile në procesin penal për kërkimin e pasurisë ose shpërblimin e dëmit, që u është shkaktuar interesave të shtetit nga kryerja e veprës penale.
3. Avokatura e Shtetit mund t'i delegojë të drejtën e parashikuar në pikën 2 të këtij neni organit qendror ose vendor të administratës, që ka interes të drejtpërdrejtë, ose organit epror të personit juridik publik, në rast se vlera e dëmit është më pak se 1 milion lekë. Delegimi është i vlefshëm për gjykimin në shkallë të parë dhe në gjykatën e apelit.

Neni 2
Këshillimi
(Ndryshuar pika 1 dhe 4 e shtuar pika 2/1 dhe fjalë në pikën 5 me ligjin nr. nr. 9673, datë 29.12.2006)

1. Avokatura e Shtetit, në mbrojtje të të drejtave dhe të interesave të shtetit, u jep mendim me shkrim organeve të administratës publike, kur kjo i kërkohet prej tyre, në veçanti, për të vënë në lëvizje, për të kundërshtuar ose për të tërhequr çështje në gjykim.
2. Kur i kërkohet, Avokatura e Shtetit jep paraprakisht mendim për projektet e kontratave të organeve të administratës publike, enteve publike dhe subjekteve ku shteti është pronar i vetëm ose bashkëpronar, si dhe mund t’u përgatisë këtyre, kontrata të rëndësishme.
2/1. Për hartimin dhe nënshkrimin e kontratave administrative, të parashikuara nga neni 151 i Kodit të Procedurave Administrative, me vlerë mbi 5 000 000 (pesë milionë) lekë, këshillimi i organit përkatës të administratës publike me Avokaturën e Shtetit është i detyrueshëm. Në raste të tilla, me propozimin e Ministrit të Drejtësisë, Kryeministri mund të pajtojë avokatë të huaj, me njohuri të posaçme në fushën përkatëse, të cilët asistojnë Avokaturën e Shtetit dhe organin përgjegjës.
3. Avokatura e Shtetit bën sugjerime rreth procedimeve administrative me natyrë konfliktuale, të cilat mund të bëhet shkas për lindjen e konflikteve gjyqësore.
4. Ministri i Drejtësisë mund ta ngarkojë Avokaturën e Shtetit të japë mendim për projektaktet, që lidhen me veprimtarinë e organeve të administratës publike.
5. Asnjë organ i administratës publike apo ent publik nuk mund të kërkojë drejtpërdrejt ndihmë juridike nga avokatë në profesion të lirë, me përjashtim të rasteve të veçanta, sipas rregullave që do të vendosen nga Këshilli i Ministrave.

Neni 3
Ndërmjetësimi dhe pajtimi
[bookmark: _Hlk225248055](Ndryshuar me ligjin nr. nr. 9673, datë 29.12.2006)

1. Avokatura e Shtetit ndërmjetëson për zgjidhjen me pajtim të mosmarrëveshjeve ndërmjet organeve qendrore të administratës publike dhe enteve publike. Zgjidhja e propozuar nga Avokatura e Shtetit u paraqitet për miratim Ministrit të Drejtësisë dhe Ministrit të Financave. Miratimi i dhënë prej tyre materializohet në një urdhër të përbashkët dhe, vetëm pas kësaj, bëhet e detyrueshme për palët në mosmarrëveshje.
2. Avokatura e Shtetit rekomandon zgjidhje me pajtim për mosmarrëveshjet ndërmjet një organi qendror ose vendor të administratës publike dhe një organi tjetër qendror ose vendor, kur ata e kërkojnë këtë zgjidhje. Nuk mund të jepen rekomandime për çështje të mosmarrëveshjeve për kompetencat.

Neni 4
Kufizime
(Ndryshuar me ligjin nr. nr. 9673, datë 29.12.2006)

Avokatura e Shtetit nuk mund të përfaqësojë dhe as të këshillojë për çështjet gjyqësore të një organi qendror ose vendor të administratës publike kundër një organi tjetër qendror ose vendor, si dhe për çështjet gjyqësore ndërmjet administratës publike e punonjësve të saj, për marrëdhëniet e punës.

Neni 5
Detyrime të ndërsjella
(Ndryshuar pika 1me ligjin nr. nr. 9673, datë 29.12.2006)

1. Organet e administratës publike detyrohen t'i japin Avokaturës së Shtetit të gjitha sqarimet, informacionet dhe dokumentet e nevojshme, që lidhen me procesin gjyqësor apo këshillimor, brenda 5 ditëve nga data e paraqitjes së kërkesës. Në rast se nga organet e administratës publike nuk respektohet parashikimi i mësipërm, Avokatura e Shtetit njofton Ministrin e Drejtësisë dhe strukturën përkatëse të kontrollit pranë Kryeministrit.
Organet e administratës publike, nëse kanë vendosur të ngrenë padi kundër personave privatë për çështjet me objekt me vlerë mbi 5 000 000 (pesë milionë) lekë, të ndryshme nga ato të parashikuara në nenin 1/b të këtij ligji, detyrohen të njoftojnë menjëherë Avokaturën e Shtetit, duke i vënë asaj në dispozicion të gjithë dokumentacionin e nevojshëm. Nëse Avokatura e Shtetit ia delegon të drejtën e përfaqësimit organit përkatës të administratës, ky i fundit është i detyruar të njoftojë për rezultatin e gjykimit në shkallë të parë dhe të kërkojë këshillë për apelim.
Organet e administratës publike, në rast se kanë vendosur të ngrenë padi kundër personave privatë, për çështje me objekt me vlerë më pak se 5 milionë lekë, të ndryshme nga ato të parashikuara në nenin 1/b të këtij ligji, mund të kërkojnë mendimin e Avokaturës së Shtetit, por ky mendim nuk është i detyrueshëm dhe nuk mund të krijojë konflikt mendimesh, në kuptim të nenit 6 të këtij ligji.
Organet e administratës publike, në rast se paditen në gjykatë për çështje të parashikuara në shkronjat “a” dhe “a/1” të nenit 1 të këtij ligji, detyrohen të njoftojnë menjëherë Avokaturën e Shtetit dhe t'i vënë asaj në dispozicion të gjitha dokumentet, që kanë rëndësi për çështjen. Njoftimi i kryer nga gjykata, sipas nenit 79/a të Kodit të Procedurës Civile, nuk e përjashton organin e administratës nga detyrimi për njoftim.
2. Avokatura e Shtetit e ushtron funksionin e saj në bashkëpunim me organet e administratës publike dhe entet publike. Avokatura e Shtetit mban parasysh udhëzimet e dhëna nga organi apo enti i interesuar, përveçse kur ato bien ndesh ne ligjin dhe me interesin publik.

Neni 6
Zgjidhja e konfliktit të mendimeve
(Ndryshuar me ligjin nr. nr. 9673, datë 29.12.2006)

Në rast se Avokatura e Shtetit dhe organi i interesuar i administratës publike kanë mendime të ndryshme për ecurinë e çështjeve gjyqësore, që parashikohen në shkronjat “a” dhe “a/1” të nenit 1 të këtij ligji, konflikti zgjidhet, sipas rastit, nga organi i zgjedhur vendor, ministri përkatës apo Ministri i Drejtësisë.

KREU II
ORGANIZIMI DHE FUNKSIONIMI

Neni 7
Struktura
[bookmark: _Hlk225248437](Ndryshuar pika 1dhe 3 me ligjin nr. nr. 9673, datë 29.12.2006)

1. Avokatura e Shtetit është institucion në varësi të Ministrit të Drejtësisë. Avokatura e Shtetit ushtron veprimtarinë në përputhje me këtë ligj. Avokatura e Shtetit drejtohet nga Avokati i Përgjithshëm i Shtetit.
2. Avokatura e Shtetit përbëhet nga Avokatura e Përgjithshme e Shtetit, me seli në Tiranë dhe nga zyrat vendore që veprojnë pranë çdo gjykate të apelit, ku kanë edhe kompetencën tokësore.
3. Struktura dhe organika e Avokaturës së Shtetit miratohen me urdhër të Kryeministrit, me propozimin e Ministrit të Drejtësisë.

Neni 8
Avokati i Përgjithshëm i Shtetit
[bookmark: _Hlk225248498](Ndryshuar me ligjin nr. nr. 9673, datë 29.12.2006)

1. Avokati i Përgjithshëm i Shtetit emërohet dhe lirohet/shkarkohet në detyrë me urdhër të Kryeministrit, sipas propozimit të Ministrit të Drejtësisë, nga radhët e juristëve me të paktën 10 vjet përvojë në profesion.
2. Avokati i Përgjithshëm i Shtetit zëvendësohet me porosi të tij, kur është në pamundësi të përkohshme për të ushtruar funksionin, nga avokati më i vjetër në moshë në Avokaturën e Shtetit.
Me urdhër të Kryeministrit, kur vendi i Avokatit të Përgjithshëm të Shtetit mbetet i lirë, mund të emërohet në këtë detyrë një avokat, në detyrë pranë Avokaturës së Përgjithshme, derisa të emërohet Avokati i ri i Përgjithshëm i Shtetit.	
3. Avokati i Përgjithshëm:
a) mbikëqyr dhe përgjigjet për mbarëvajtjen e punës në të gjitha zyrat, personelin dhe shërbimin e Avokaturës së Shtetit dhe drejton organizimin e tyre;
b) bën shpërndarjen e çështjeve gjyqësore dhe të kërkesave për dhënie mendimi me shkrim në institucionin që ai drejton;
c) miraton kërkesën e Avokatit të Shtetit, për t' i ngarkuar vetë organit të interesuar mbrojtjen në shkallë të parë;
ç) jep udhëzime të brendshme për trajtimin e çështjeve gjyqësore dhe të këshillimeve ligjore;	 d) raporton te Ministri i Drejtësisë, jo më pak se një herë në muaj, për veprimtarinë e kryer nga Avokatura e Shtetit, duke theksuar mangësitë e mundshme ligjore dhe nevojat për ndryshime përkatëse;
dh) paraqet një raport vjetor përpara Ministrit të Drejtësisë për dëmin e shkaktuar ndaj interesave publikë nga veprimet e organeve të administratës publike;
e) i propozon Ministrit të Drejtësisë të paktën nga tri kandidatura për kryetarë të degëve të zyrave vendore pranë gjykatës së apelit;
ë) i raporton Ministrit të Drejtësisë, me kërkesë të këtij të fundit ose me nismën e vet, për çështje të veçanta, për të cilat ka marrë dijeni para dhe gjatë përfaqësimit të mbrojtjes së interesave shtetërorë.

Neni 9
Këshilli i Avokaturës së Shtetit
(Shfuqizuar me ligjin nr. nr. 9673, datë 29.12.2006)

Neni 10
Kolegji i Avokatëve të Shtetit
(Shfuqizuar me ligjin nr. nr. 9673, datë 29.12.2006)

Neni 11
Avokatura e Përgjithshme e Shtetit
(Ndryshuar shkronja “c” e pikës 2 me ligjin nr. nr. 9673, datë 29.12.2006)

1. Përfaqësimi dhe mbrojtja e subjekteve, të përcaktuara në nenin 1 të këtij ligji, në procesin gjyqësor para Gjykatës Kushtetuese, Gjykatës së lartë, si dhe në gjykatat ndërkombëtare bëhet nga Avokatura e Përgjithshme e Shtetit.
2. Avokatura e Përgjithshme kryen edhe këto detyra:
a) Administron të gjithë informacionin e siguruar nga zyrat vendore;
b) Bashkërendon punët ndërmjet zyrave vendore, në zbatim të detyrave që burojnë nga ky ligj.
c) Organizon takime këshilluese dhe seminare kualifikuese me avokatë, që punojnë në Avokaturën e Shtetit, si dhe me juristë të organeve të administratës publike.

Neni 12
Sekretari i Përgjithshëm i Avokaturës së Shtetit
(Shfuqizuar me ligjin nr. 9673, datë 29.12.2006)

Neni 13
Zyra vendore e Avokaturës së Shtetit
 (Ndryshuar fjalë në shkronjën “d” të pikës 1 me ligjin nr. 9673, datë 29.12.2006)

1.Zyra vendore e Avokaturës së Shtetit, kryen këto detyra:
a) Përfaqëson organet e administratës publike dhe entet publike në gjykimet përpara gjykatave të shkallës së parë dhe asaj të apelit, të njësisë territoriale brenda së cilës ushtron juridiksionin e saj, si dhe në Gjykatën e Lartë, kur kjo i kërkohet nga Avokati i Përgjithshëm.
b) Kur nuk bën përfaqësimin, iu jep konsulencë juridike organeve të administratës publike dhe enteve publike të njësisë territoriale brenda së cilës ushtron juridiksionin e saj, për zgjidhjen e konflikteve para, gjatë dhe në përfundim të gjykimit të mosmarrëveshjeve, pranë gjykatave të përmendura në pikën “a” të këtij neni.
c) Bashkërendon punën për mbledhjen e të dhënave të nevojshme për gjykim.
[bookmark: _GoBack]ç) Raporton në fund të çdo muaji në avokaturën e përgjithshme të shtetit në lidhje me numrin e çështjeve në proces gjykimi apo të përfunduara, si dhe për ecurinë e punës në përgjithësi.
d) Merr masa për caktimin e avokatëve të zyrave vendore që do të përfaqësojnë shtetin në gjykimin e çështjeve konkrete.
2. Rastet e konfliktit të kompetencës territoriale midis zyrave vendore do të zgjidhen nga Avokati i Përgjithshëm.
3. Avokatët e shtetit mund të ngarkohen nga Avokati i Përgjithshëm të përfaqësojnë dhe të mbrojnë çështje që zhvillohen jashtë njësisë territoriale që mbulon zyra e tyre.

Neni 14
Zyra vendore e Avokatisë së Shtetit
(Ndryshuar titulli, pika 1, fjalia e parë e pikës 2 dhe shtuar pika 1/a dhe pika 3 me ligjin nr. 9673, datë 29.12.2006)

1. Avokati i Shtetit në zyrën vendore të Avokaturës së Shtetit emërohet nga Ministri i Drejtësisë, me propozimin e Avokatit të Përgjithshëm të Shtetit. Zyrat vendore që, sipas organikës së përcaktuar, kanë më shumë se 1 avokat, drejtohen nga njëri prej tyre, i cili emërohet dhe shkarkohet nga kjo detyrë nga Ministri i Drejtësisë, sipas propozimit të Avokatit të Përgjithshëm të Shtetit.
1/a. Ministri i Drejtësisë siguron dhe garanton mirëfunksionimin e zyrave të avokatisë vendore në mjedise shtetërore ose, në mungesë të tyre, në mjedise të përshtatshme, të marra me qira nga të tretë.
2. Avokati i Shtetit, që drejton zyrën pranë çdo gjykate apeli:
a) ndjek dhe mbikëqyr, plotësimin e funksioneve të institucionit, organizimin dhe funksionimin e zyrës vendore;
b) u ngarkon avokatëve të avokaturës pranë gjykatës së apelit, çështjet në proces, në bazë të kritereve të vendosura nga Kolegji;
c) drejton shqyrtimin kolegjial të çështjeve gjyqësore dhe këshillimeve të rëndësishme, informimin dhe bashkëpunimin e avokatëve të shtetit;
ç) përcakton drejtimet lidhur me trajtimin e çështjeve në proces;
d) i referon Avokatit të Përgjithshëm të Shtetit mbi veprimtarinë e zhvilluar nga avokatura pranë gjykatës së apelit, duke i vënë në dukje mosmarrëveshjet më të rëndësishme të shqyrtuara, mangësitë e akteve të administratës publike e në veçanti mangësitë ligjore dhe problemet e evidentuara në interpretimin e ligjeve;
dh) i referon organeve të pushtetit vendor dhe prefekturave për çështjet e shqyrtuara në interes të tyre, duke iu paraqitur dokumentacionin përkatës dhe duke iu vënë në dukje mosmarrëveshjet me të rëndësishme të shqyrtuara, si dhe mangësitë e akteve të tyre.
3. Funksioni i drejtuesit të zyrës vendore, e cila ka në organikë vetëm një avokat, kryhet nga ky avokat.

Neni 15
Avokati i Shtetit
(Ndryshuar pika 3 me ligjin nr. 9673, datë 29.12.2006)

1. Avokati i shtetit emërohet nga Avokati i Përgjithshëm sipas procedurave të ligjit “Për statusin e nëpunësit civil”.
2. Avokati i shtetit trajton çështjet gjyqësore dhe këshillimet që i ngarkohen.
3. Avokati i Shtetit, në rast mospërputhjeje në mendim me drejtuesin e zyrës vendore përkatëse, mund t'i kërkojë me shkrim Avokatit të Përgjithshëm të Shtetit deklarimin për çështjen dhe, në rast se edhe deklarimi i këtij të fundit është në kundërshtim me mendimin e tij, i kërkon zëvendësimin për trajtimin e çështjes gjyqësore apo të këshillimit, për të cilin ka lindur mospërputhja.

Neni 16
Pajtimi i avokatëve në profesion të lirë
(Ndryshuar pika 1 dhe 5 me ligjin nr. 9673, datë 29.12.2006)

1 Në çështje të rëndësishme për interesat e shtetit ose kur natyra e çështjes kërkon juristë të specializuar në fusha të veçanta, Avokati i Përgjithshëm vetë ose me propozim të avokatit të shtetit, pranë gjykatës së apelit, për gjykimet deri në gjykatën e apelit, pajton avokatë në profesion të lirë, me miratimin e Ministrit të Drejtësisë.
2. Kur çështja është objekt i shqyrtimit në një gjykatë të huaj, Avokati i Përgjithshëm, mund të pajtojë avokat një shtetas të huaj, me pëlqimin paraprak të Këshillit.
3. Avokati i pajtuar informon zyrën përkatëse mbi ecurinë e procesit në të gjithë fazat e tij.
4. Shpërblimi për avokatin në profesion të lirë përcaktohet në kontratë në bazë të praktikës së vendit, të vlerës së objektit të padisë, si dhe në varësi të përfundimit të çështjes.
5. Avokatura e Shtetit përgatit buletine të rregullta periodike çdo 6 muaj për listën e avokatëve të pajtuar, çështjet në ndjekje, shpërblimet përkatëse, të cilat i bën publike për të tretë në faqen e saj të internetit.

KREU III
KUSHTET DHE DISIPLINIMI

Neni 17
Kushtet për të qenë avokat i shtetit
(Ndryshuar fjalë në shkronjën “b” me ligjin nr. 9673, datë 29.12.2006)

1. Avokati i shtetit mund të emërohet çdo shtetas që plotëson këto kushte:
a) të ketë përfunduar studimet e larta për Drejtësi;
b) të ketë një përvojë pune në praktikën gjyqësore ose administrative për jo më pak se shtatë vjet;
c) të gëzojë reputacion nëpërmjet rekomandimeve të bashkësisë së juristëve;
ç) të mos jetë i dënuar penalisht apo i larguar për shkelje ose paaftësi nga shërbimi civil.
2. Avokati i Përgjithshëm i Shtetit duhet të plotësojë kushtet për të qenë avokat i shtetit.

Neni 18
Papajtueshmëria
(Ndryshuar fjalë në shkronjën “b” me ligjin nr. 9673, datë 29.12.2006)

Avokati i Përgjithshëm, si dhe çdo avokat i shtetit nuk lejohen të kryejnë funksione të tjera publike dhe private.
Neni 19
Konflikti i interesave
(Shtuar togfjalësh me ligjin nr. 9673, datë 29.12.2006)

Avokati i Përgjithshëm, si dhe çdo avokat i shtetit nuk mund të përfaqësojnë shtetin në rast se kanë interesa, të njohura ose jo publikisht, lidhur me çështjen në gjykim, sipas dispozitave të Kodit të Procedurave Administrative dhe ligjit nr.9367, datë 7.4.2005 “Për parandalimin e konfliktit të interesave në ushtrimin e funksioneve publike”.

Neni 20
Shkarkimi i Avokatit të Shtetit
(Shtuar shkronjat “d”, “dh” dhe “e” me ligjin nr. 9673, datë 29.12.2006)

Avokati i shtetit mund të shkarkohet kur:
a) provohet se ka përdorur funksionin e tij në shërbim të interesave vetjake apo të personave me të cilët ka lidhje familjare;
b) provohet se me veprimet apo mosveprimet e tij ka krijuar favore për persona të tjerë, në dëm të interesave të shtetit;
c) nuk merr masa për sigurimin e ndjekjes gjyqësore të çështjeve, ku shteti është palë apo person i interesuar;
ç) kur kryen vepra penale;
d) kryen akte dhe sjellje, që diskreditojnë rëndë figurën e tij dhe institucionin;
dh) shkel dispozitat e këtij ligji dhe etikën;
e) thyen disiplinën në punë, në mënyrë të përsëritur, edhe pas paralajmërimit të dhënë me shkrim nga ana e eprorit.

Neni 21
Shpërblimi i posaçëm

Për çështje gjyqësore të vështira dhe me interes të madh ekonomik e financiar për Republikën e Shqipërisë, avokatit të shtetit i jepet shpërblim i posaçëm. Kriteret dhe procedurat caktohen me vendim të Këshillit të Ministrave.

Neni 22
Sanksione

1. Kur detyrimi për njoftim, sipas nenit 5 të këtij ligji, nuk është bërë në kohë, Avokati i Përgjithshëm njofton eprorin e organit apo të entit publik që i përket ky detyrim.
2. Kur njoftimi, sipas nenit 5 të këtij ligji, nuk është bërë dhe nga ky veprim kanë ardhur pasoja, personi i cili ka qenë i ngarkuar për të bërë njoftimin përgjigjet sipas rregullave të përgjegjësisë civile. Në këto raste organi i administratës publike apo ai i entit publik ka të drejtë të ngrejë padi regresi në gjykatë.

KREU IV
TË FUNDIT

Neni 23
(Ndryshuar me ligjin nr. 9673, datë 29.12.2006)

Ngarkohet Ministri i Drejtësisë të nxjerrë urdhra dhe udhëzime për organizimin dhe funksionimin e brendshëm të Avokaturës së Shtetit.
Ministria e Drejtësisë merr masa që, brenda 30 ditëve nga hyrja në fuqi e këtij ligji, të bëjë, në përputhje me këtë ligj, transferimin e institucionit të Avokatit të Shtetit.
Deri në miratimin e strukturës, sipas nenit 8 të këtij ligji, personeli i Avokaturës së Shtetit të vazhdojë efektet financiare sipas ligjit të mëparshëm.
Buxheti i institucionit të Avokatit të Shtetit administrohet nga Ministria e Drejtësisë.

Neni 24

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.2494, datë 6.12.1999 të Presidentit të Republikës së Shqipërisë, Rexhep Meidani



